Document ID: 31997D0562

KOMISSION PÄÄTÖS,
tehty 28 päivänä heinäkuuta 1997,
Thaimaasta peräisin olevien simpukoiden, piikkinahkaisten, vaippaeläinten ja merikotiloiden erityisistä tuontiedellytyksistä (ETA:n kannalta merkityksellinen teksti) (97/562/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä koskevista vaatimuksista elävien kaksikuoristen simpukoiden tuotannossa ja saattamisessa markkinoille 15 päivänä heinäkuuta 1991 annetun neuvoston direktiivin 91/492/ETY (1), sellaisena kuin se on muutettuna Itävallan, Suomen ja Ruotsin liittymisasiakirjalla, ja erityisesti sen 9 artiklan 3 kohdan b alakohdan,
sekä katsoo, että
Thaimaan lainsäädännössä annetaan "Ministry of Agriculture and Cooperatives, Department of Fisheries'lle (Fish Inspection and Quality Control Division) - (FIQCD)" vastuu simpukoiden, piikkinahkaisten, vaippaeläinten ja merikotiloiden terveystarkastuksesta sekä niiden tuotannon hygienia- ja terveysolosuhteiden valvonnasta; samassa lainsäädännössä annetaan FIQCD:lle oikeus sallia tai kieltää simpukoiden, piikkinahkaisten, vaippaeläinten ja merikotiloiden pyynti tietyillä vyöhykkeillä,
FIQCD ja sen laboratorioiden järjestelmä pystyy tehokkaasti tarkastamaan Thaimaassa voimassa olevan lainsäädännön soveltamisen,
Thaimaan toimivaltaiset viranomaiset ovat sitoutuneet toimittamaan säännöllisesti ja viipymättä komissiolle tiedot pyyntialueilla olevasta toksiinia sisältävästä planktonista,
Thaimaan toimivaltaiset viranomaiset ovat virallisesti antaneet vakuudet direktiivin 91/492/ETY liitteessä olevassa V luvussa esitettyjen vaatimusten noudattamisesta sekä mainitussa direktiivissä tuotanto- ja uudelleensijoitusalueista, lähettämöiden ja puhdistamojen hyväksynnästä sekä kansanterveyttä koskevista tarkastuksista ja tuotannon valvonnasta säädettyjä vaatimuksia vastaavien vaatimusten noudattamisesta,
Thaimaa voidaan hyväksyä niiden kolmansien maiden luetteloon, jotka täyttävät direktiivin 91/492/ETY 9 artiklan 3 kohdan a alakohdassa tarkoitetut vastaavuusvaatimukset,
Thaimaa haluaa tuoda yhteisöön jäädytettyjä tai jalostettuja simpukoita, piikkinahkaisia, vaippaeläimiä tai merikotiloita, jotka on steriloitu tai lämpökäsitelty komission päätöksen 93/25/ETY (2), sellaisena kuin se on muutettuna päätöksellä 97/275/EY (3) vaatimusten mukaisesti,
tämän vuoksi on tarpeen määrittää tuotantoalueet, joilla simpukoita, piikkinahkaisia, vaippaeläimiä tai merikotiloita voidaan pyytää ja viedä yhteisöön,
erityisiä tuontiedellytyksiä sovelletaan, sanotun kuitenkaan rajoittamatta eläinten terveyttä koskevista edellytyksistä saatettaessa vesiviljeltyjä eläimiä ja tuotteita markkinoille 28 päivänä tammikuuta 1991 annetun neuvoston direktiivin 91/67/ETY (4), sellaisena kuin se on viimeksi muutettuna direktiivillä 95/22/EY (5), mukaisesti tehtyjen päätösten soveltamista, ja
tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
"Ministry of Agriculture and Cooperatives, Department of Fisheries (Fish Inspection and Quality Control Division) - (FIQCD)" on Thaimaan toimivaltainen viranomainen, joka tarkastaa ja todistaa, että simpukat, piikkinahkaiset, vaippaeläimet ja merikotilot täyttävät direktiivin 91/492/ETY vaatimukset.
2 artikla
Thaimaasta peräisin olevien ihmisravinnoksi tarkoitettujen simpukoiden, piikkinahkaisten, vaippaeläinten ja merikotiloiden on oltava peräisin tämän päätöksen liitteessä luetelluilta tuotantoalueilta.
3 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä heinäkuuta 1997.

Labels: 0
3
18
6